Perambu Ngemansangka Bukit Assek tetap dikemujurka
NYADIKA PENGINGAT … Dato Sri Dr Sim Kui Hian begambar nyadika pengingat begulai enggau raban SUPP pengudah pengerami bejadi Palan Servis N.51 Bukit Assek kemari. Sama bisi dipeda Michael Tiang (duduk enam kiba), Dato Sri Lee Kim Shin (duduk tujuh kiba), Chieng (duduk lapan kiba), Sebastian Ting (duduk 11 kiba) sereta sida ke bukai. SIBU: Nyau deka semua pampang Parti Rakyat Bersatu Sarawak (SUPP) udah ngatur Aum Besai Ninting Taun (AGM) dikena nyediaka diri pengawa bepilih dalam parti ba Kuching kena 21 Mei tu. Nitihka Presiden SUPP, Dato Sri Dr Sim Kui Hian, aum nya dikena nyediaka diri napi Pengawa Bepilih Besai Ke-15 (PRU-15) ke deka diatur sebarang maya berengkah ari diatu. “SUPP bisi 52 bengkah pampang sereta nyau deka semua udah ngatur aum diri empu,” ku iya lebuh dirandau pengarang berita pengudah bejadi Palan Servis N.51 Bukit Assek kemari. Lebuh ditanya sekalika chalun SUPP deka ditemu pengudah pengawa bepilih dalam kena 21 Mei tu, Sim madhaka parti agi meratika kemaya menteri besai deka madahka Parlimen deka diketuka. “Kami enda nemu kemaya menteri besai deka madah Parlimen diketuka. Ukai semina SUPP aja tauka Gabungan Parti Sarawak (GPS), semua parti deka nemu kemaya Parlimen deka diketuka. “Iya ke lebih beguna nya anang pengudah madahka nama chalun baru deka ngatur pengawa. Kitai meseti mantaika pengelurus ati sereta seruran betemu enggau rayat mendinagka serbana sida iya,” ku Sim. Pengarang berita mega nanya Sim ti mega Sapit Premier Sarawak sekali SUPP meseti menang ba Parlimen Sibu enggau Lanang maya PRU-15 ti dikena nentuka Perambu Ngemansangka Bukit Assek Baru ulih dikemujurka. “Premier Sarawak kala bedanji dalam manifesto enti GPS menang ba Bukit Assek, sida iya deka nentuka pengawa ngemansangka baru endur nya deka dikemujurka. “Perambu dikena ngemansangka kandang Bukit Assek udah bisi, tang Premier deka meda perambu ke lebih manah agi sereta deka dikemujurka ngena timpuh ke lama mimit,” ku iya. Sama bisi enggau maya pengerami nya Menteri Pengangkut Dato Sri Lee Kim Shin, Sapit Menteri Dagang Temuai, Industri Kreatif enggau Performang Arts I Datuk Sebastian Ting, ADUN Pelawan Michael Tiang sereta sida ke bukai. 
See author's posts
